'Gaar' Smith sien uit na blaaskans | Netwerk24
Die Australiese lopiemasjien Steve Smith het homself as "gaar" beskryf nadat sy breë kolf die laaste paar maande toegesien het dat die As saam met sy span na Australië sal terugkeer.
Steve Smith en sy spanmaats keer met die As terug na Australië. Foto: Getty Images
Australië en Engeland het met 2-2 gelykop gespeel in hul pas afgelope reeks, maar omdat die Aussies die vorige reeks tussen dié spanne gewen het, bly die As in hul besit.
Die manne van Doer Onder is egter baie aan Smith verskuldig, wat soos 'n wafferse Don Bradman onder die Engelse boulers ingeklim het.
Hy het 'n verstommende 774 lopies in sewe kolfbeurte opgestapel, teen 'n gemiddelde van meer as 110.
Marnus Labuschagne, die Aussies se Suid-Afrikaans gebore kolwer, het 353 lopies aangeteken en Matthew Wade 337.
Buiten dié drietal, kon nie een Aussie-topkolwer meer as 200 lopies in die reeks versamel nie.
"Ek het my alles gegee terwyl ek die afgelope vier en 'n half maande hier was, maar vandag het ek nie veel oor in die tenk gehad nie," het Smith Sondag by die Oval in Londen gesê nadat Australië en Engeland die eerste keer sedert 1972 die louere in 'n toetsreeks gedeel het.
"Ek was sielkundig en fisiek gaar en sien nou daarna uit om vir 'n klompie weke te rus, voordat ons begin voorberei vir die Australiese somer," het Smith gesê.
Smith se heldedade met die kolf het nie net toegesien dat hy weer die top-plek op die toetsranglys vir kolwers beklee nie, maar het ook vyandige Engelse toeskouers aan sy kant gekry.
Hy is aanvanklik tydens die Wêreldbeker-toernooi en in die vroeë kolfbeurte van die reeks om die As uitgejou oor sy rol in die balpeutery-skandaal in Suid-Afrika.
"Dit was lekker om goeie applous te kry toe ek van die veld af gestap het (ná sy beurt van 23 lopies). Dis net jammer ek kon nie 'n bietjie meer lopies aanteken nie," het die 30-jarige Smith gesê.
Volgens dié voormalige Australiese kaptein het sy beurt van 144 lopies op die eerste dag van die reeks op Edgbaston hom die besef en selfvertroue gegee dat hy weer op 'n hoë vlak kon presteer. – Reuters